Koko 4
Keto can i kom Cion doŋ ocobbe kakare
1Jabu kono dok ocido woko licuc niŋniŋ,
jabu ma giliyo maber-ri doŋ kite olokke woko niŋniŋ!
Godi me ot maleŋ guket woko piny atata;
guromo yo woko ducu.
2A wobe Cion,
gubedo me wei calo jabu mapek mabeco;
kombeddi doŋ ginenogi macalo agulu,
tic ma lacwe agulu ocweyo ki lobo!
3Kadi too bene miyo tuno
weko litino doto cak i tunone;
ento jona doŋ gudoko ger woko,
calo udu ma gibedo i tim.
4Leb latin lakere ma romo dot
omoko woko i dane pien doge otwo woko ki orwo pii;
litino tye ka lego cam,
ento ŋat mo ma miyo botgi pe.
5Jo ma yam camo cam mabeco,
gibito woko liweŋ i dye gudo;
jo ma ginyebogi ki ruko boŋo ma lamar lamar,
gibuto i wi odur.
6-Can ma giketo i kom jo tuwa,
dit makato can ma giketo i kom Codom woko,
ma yam gireto woko piny oyotoyot i waŋ ca wa mo manok keken-ni,
kun dano mo pe ogudo kome ki ciŋe.
7Rwodine yam komgi leŋ makato pee woko,
komgi tar makato cak;
komgi yam kwar makato gweŋ makwar me wel,
yam ginen beco calo kidi capir mulil mapwot-ti.
8Ento kombeddi waŋgi ocido woko licuc makato cuk bilo,
dano pe gineyogi ka giwok ki i gudo;
komgi ojony woko liŋok i kom cogogi,
komgi otwo woko matek calo yen mutwo.
9Jo ma ginekogi ki pala lucwan komgi gum
makato jo ma kec aye tye ka nekogi,
jo ma gujony liŋok ma komgi odoŋ geŋ noŋo,
pien cam mo pe mucek i poto.
10-Mon ma lukica ma gimaro litinogi
aye gutedo kom litinogi kikomgi;
ci gudoko camgi me amwodagi
i kare ma gituro iye jo tuwa-ni.
11Rwot doŋ omiyo akemone olyetti woko marac,
ocoro kinigane malyet i komgi;
omoko mac i Cion,
ma owaŋo te gutine otyeko woko liweŋ.
12Luker me lobo yam pe guye,
nyo kadi ŋat mo i kin jo ma bedo i wi lobo,
ni lumerok nyolukwor twero donyo i dog gaŋ me Jerucalem.
13Man obedo pi bal pa lunebine ki pi bal pa ajwagine,
ma guneko jo ma kitgi atir woko i dye gaŋ.
14Gubedo ka wot ata i dye gudo, ma waŋgi oto woko,
gunyobo komgi woko ki remo,
omiyo i dano doŋ dag gudo boŋŋigi ma odoko gin me kwer.
15Dano gidaŋŋe i komgi kun giwacci, “Wulenwa yo!
Wun jo ma komwu ki keni!” “Wulen yo! Wulen yo!
Pe wugud komwa bene!” Guriŋo woko gubwot,
gubedo ka mal ata i kin lurok, ci jo ma i rok guwacci,
“Pe dok gibibedo kacel kwedwa kany wacel.”
16Rwot kikome aye ma doŋ okeyogi woko,
pe doŋ biparo pigi matwal;
deyo mo ma gimiyo bot ajwagi bene obedo pe,
gin mo maber ma gutimo bot ludoŋo pe.
17Waŋwa ocikke ka neno yo neno
kun jo ma konyowa pe;
wabedo ka kuro rok
ma pe gitwero larowa.
18Lumerok doŋ gudiŋo korwa woko
omiyo pe doŋ watwero woto i dye gudowa;
agikkiwa onoŋo doŋ onyikocok:
wel ninowa bene doŋ gikwano woko;
pien agikkiwa doŋ oo.
19Jo ma guryemo korwa gubedo dwir
ma gikato acut ma tuk cito malo,
gulubo korwa wa i wi godi,
gukanne gubedo ka kiyowa i dye tim.
20Ŋat ma Rwot doŋ owiro woko ki moo,
ma pire tek botwa macalo kwowa,
gimako gitere woko i opii,
en ma yam waloko pire ni,
wabibedo i te bwome i kin lurok.
21Wun jo Edom, wubed ki wakke,
cwinywu bene obed yom, wun ma wubedo i lobo Uj;
ento kikopo me can bene bimakowu;
wubimer woko ci wulunyo bonniwu woko wudoŋ munero.
22Wun jo Cion,
can ma giketo i komwu pi balwu doŋ gicobo kakare,
Rwot doŋ pe bibworowu i opii matwal;
ento wun jo Edom, en biketo can i komwu bene pi balwu,
en binyuto kom balwu woko ducu ka maleŋ.